Legal Document

Category: 1726

Text:
5. ΝΟΜΟΣ 1710 της 22/28 Ιαν. 1919 Περί εφαρμογής του σχεδίου της πόλεως Θεσ/νίκης. Άρθρ.1.-Η χορήγησις αδειών οικοδομής και επισκευής οικοδομών εν Θεσ/νίκη, ως και η εν γένει εφαρμογή των περί σχεδίων πόλεων ισχυουσών διατάξεων, ενεργείται υπό του νομοαρχιτέκτονος και του νομομηχανικού Θεσ/νίκης, καθ’ ον τρόπον θέλει κανονίσει Β.Δ/μα. Άρθρ.2.-Μέχρις εγκρίσεως του νέου σχεδίου ρυμοτομίας της πόλεως Θεσσαλονίκης και επί έν έτος μετά την έγκρισιν αυτού δύναται, προς εξασφάλισιν των προβλεπομένων μεταρρυθμίσεων εν τω σχεδίω της πόλεως, να μη χορηγήται άδεια προς ανέγερσιν οικοδομών και παραπηγμάτων εν γένει, ως και προς εκτέλεσιν θεμελιωδών επισκευών εκτός του αποτεφρωθέντος τμήματος της πόλεως, του περιλαμβανομένου εν τω εν ισχύϊ ήδη διαγράμματι αυτής. Αι κατά των ανωτέρω διατάξεων γενησόμεναι τυχόν εργασίαι κατεδαφίζονται συμφώνως τω άρθρ. 3 του ν. 1354. Η προθεσμία του άρθρ. 2 παρετάθη υπό των α)Νόμ. 2311 της 24 Ιουν./3 Ιουλ. 1920 επί δύο έτη από της λήξεώς της και β)Νόμ. 3022 της 13/17 Αυγ. 1922 περί παρατάσεως κλπ. επί μίαν διετίαν εισέτι. Άρθρ.3.-Αι διατάξεις του άρθρ. 2 του ν. 823 ισχύουσι και δια τα εκτός της καείσης εκτάσεως τμήματα της πόλεως Θεσ/νίκης. Εγκρίνονται οι μέχρι τούδε υπό του νομοαρχιτέκτονος και νομομηχανικού Θεσσαλονίκης γενόμεναι απαγορεύσεις ανεγέρσεως οικοδομών και επισκευής υπαρχουσών ετέρων τοιούτων. Σελ. 492